Ontsnapte verdagte aangekeer ná weke op vrye voetArgieffoto Kol. Ronel Otto, woordvoerder van die polisie, het gesê Madala Daniel Mhlango is by sy wegkruipplek in ŉ afgeleë gebied tussen Letsitele en Nkowankowa weer in hegtenis geneem. Hy was sedert 23 Junie op vrye voet nadat hy saam met vier ander verhoorafwagtendes ontsnap het. Maroela Media het vroeër berig die verdagtes het glo ŉ polisiebeampte oorweldig terwyl hulle na ŉ polisievoertuig vergesel is. Drie van die ander ontsnaptes is kort ná hul ontsnapping aangekeer, het Otto gesê. “Mhlango staan tereg op ŉ reeks aanklagte, waaronder moord, kaping en gewapende roof. Hy sal Woensdag in die Malumele-landdroshof verskyn vir ontsnapping uit wettige aanhouding.”